Kate steel kollig by ‘Top Gun: Maverick’-première in LondenDie foto wat internet-tonge laat klap het. (Foto: Dan Kitwood/AFP) Tom Cruise is dalk een van die wêreld se bekendste akteurs, maar alle oë was verlede week op Kate Middleton, die hertogin van Cambridge, tydens die Britse première van Top Gun: Maverick. Die hertogin – wat dikwels aandrokke met losser snitte dra – het ŉ noupassende skouerlose swart Roland Mouret-rok met ŉ wit Bardot-neklyn vir dié rooitapytgeleentheid gekies. Dié afskouer-styl is deur die Franse-aktrise Brigitte Bardot bekendgemaak. Sy het ook haar kenmerkende sagte krulle laat vaar vir ŉ gladde, los haarstyl wat haar skouers oop gelaat het en haar Robinson Pelham-diamantoorbelle beklemtoon het. Tom Cruise verwelkom die koninklike-egpaar by die première. (Foto: Justin Tallis/AFP) Die hertogin en haar man, Prins William, het saam met sterre soos Cruise, Jennifer Connelly en Val Kilmer op die rooi tapyt in Leicester Square vir dié lankverwagte fliek se glansryke première aangesluit. Maroela Media het onlangs berig dat Cruise (59) dié rol 36 jaar nadat die eerste Top Gun-fliek sy uiters suksesvolle loopbaan in 1986 vlerke gegee het, in die jongste aflewering hervat. Die rolprent se uitreiking is weens die Covid-19-pandemie sedert Junie 2020 twee keer uitgestel, maar gehore wêreldwyd gaan dit van einde Mei uiteindelik kan sien. Dit blyk egter dat die internet meer in Kate se uitrusting as Maverick se terugkeer na die silwerskerm belanggestel het. People het oor die naweek berig dat soektogte na die term “Bardot-rok” binne 24 uur ná die première met 263% toegeneem het. Die aanlyn aanvraag na swart-en-wit rokke het glo ook toegeneem kort nadat Kate en haar man saam met Cruise op die rooi tapyt gestap het. ŉ Foto waar Cruise vir Kate by ŉ stel trappe help het ook die internet-tonge laat klap omdat daar onsekerheid is of koninklike etiket toelaat dat Cruise aan Kate “mag vat”. Prins William en Kate op die rooitapyt. (Foto: Dan Kitwood/AFP) Omid Scobie, Yahoo UK se koninklike uitvoerende redakteur en mede-outeur van prins Harry en Meghan Markle se biografie, Finding Freedom, het egter vir Page Six gesê dat daar “geen amptelike reëls is wanneer dit kom by die aanraking van ŉ lid van die koninklike familie nie”. Hy voeg by dat dit afhang van aard van die geleentheid en interaksie en dat daar “baie dinge is wat as koninklike etiket of koninklike protokol beskou word, maar nie eintlik is nie”. Dié geleentheid was egter nie die eerste keer wat Kate ŉ treffer tussen Hollywood-akteurs op die rooi tapyt was nie. Dié ma van drie het in September 2021 by die Britse-première van die James Bond-fliek No Time to Die in ŉ blink, goud- en silwerkleurige aandrok van ontwerper Jenny Packham behoorlik geskitter.